บอร์ดคปภ.หนุนคุมโฆษณาประกัน
บอร์ด คปภ. ผ่านร่างกรอบการโฆษณาขายผลิตภัณฑ์ประกันภัย
24 ม.ค. 2556

บอร์ด คปภ. ผ่านร่างกรอบการโฆษณาขายผลิตภัณฑ์ประกันภัย
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยผลการประชุมคณะกรรมการกำกับและส่งเสริมการประกอบธุรกิจประกันภัย (คปภ.) ประจำเดือน ม.ค. 2556 มีมติเห็นชอบหลักการร่างกรอบการโฆษณาเสนอขายผลิตภัณฑ์ประกันภัยของบริษัทประกันชีวิต/วินาศภัย และนายหน้าประกันชีวิต/วินาศภัย 
สำหรับสาระสำคัญมีดังนี้ ข้อความที่โฆษณาต้องไม่เป็นเท็จหรือเกินความจริง ต้องมีความชัดเจน เข้าใจง่าย ไม่กำกวม ไม่ก่อให้เกิดความเข้าใจผิดในสาระสำคัญเกี่ยวกับตัวผลิตภัณฑ์หรือการจ่ายผลประโยชน์ 
ขณะที่การโฆษณาที่ระบุ “ไม่ต้องตรวจสุขภาพ” จะต้องมีการระบุให้ชัดเจนด้วยว่าต้องแถลงเกี่ยวกับสุขภาพในใบคำขอเอาประกันภัย/ชีวิตด้วยหรือไม่ หากมีการแถลงเกี่ยวกับสุขภาพ ต้องระบุเพิ่มด้วยว่า การแถลงสุขภาพเป็นเพียงปัจจัยหนึ่งในการพิจารณารับประกันภัย/ชีวิต ให้มีการระบุคำเตือน โดยใช้ข้อความว่า “ผู้ซื้อควรทำความเข้าใจในรายละเอียดความคุ้มครองและเงื่อนไขก่อนตัดสินใจทำประกันภัยทุกครั้ง” หรือข้อความอื่นที่มีความหมายทำนองเดียวกัน เป็นต้น
“เพื่อเป็นการปกป้องสิทธิประโยชน์ให้กับประชาชน เนื่องจากปัจจุบันบริษัทประกันภัยมีการออกผลิตภัณฑ์ประกันภัยในรูปแบบต่างเพื่อแข่งขัน และตอบสนองความต้องการของประชาชน โดยมีการโฆษณาผลิตภัณฑ์ประกันชีวิตและประกันวินาศภัยผ่านสื่อต่างๆ เป็นจำนวนมาก” นายประเวช กล่าว
นายประเวช กล่าวว่า ลำดับต่อไปสำนักงาน คปภ.จะดำเนินการร่างประกาศ คปภ. เรื่องหลักเกณฑ์ วิธีการออก การเสนอขายกรมธรรม์ประกันภัยฯ... พ.ศ.... และนำเสนอต่อคณะกรรมการฯ เพื่อพิจารณาถ้อยคำในประกาศ คปภ.โดยเร็ว เพื่อก่อให้เกิดประโยชน์สูงสุดต่อประชาชน